โบรกฯแนะดักเก็บ 23 หุ้นเด็ดเก็งรับประโยชน์กนง.ลดดอกเบี้ย
โบรกฯแนะดักเก็บ 23 หุ้นเด็ดเก็งรับประโยชน์กนง.ลดดอกเบี้ยซึ่งหากเป็นเช่นนั้นคาดว่าหุ้นกลุ่มอสังหาฯ (AP LH LPN QH PS SC SPALI), สินเชื่อเช่าซื้อ (ASK TK THANI SAWAD MTLS KTC), โรงแรมและการท่องเที่ยว (AOT CENTEL ERW MINT) และหุ้นปันผลสูง (ADVANC BEC BTS INTUCH JASIF TRUEIF) จะกลับมาโดดเด่นได้ในสัปดาห์นี้ จึงแนะนำทยอยสะสมหุ้นดังกล่าวไว้ล่วงหน้า
9 มิ.ย. 2558

บริษัทหลักทรัพย์ ซีไอเอ็มบี (ประเทศไทย) จำกัด ระบุในบทวิเคราะห์(9 มิ.ย.) ว่า กลยุทธ์ : แรงซื้อหุ้นใหญ่ที่เริ่มเข้ามาในช่วงปลายสัปดาห์ที่ผ่านมาโดยเฉพาะ ธนาคารพาณิชย์และพลังงานใหญ่ น่าจะทำให้อาทิตย์นี้ดัชนีจะค่อยๆขยับขึ้น แต่ยังต้องจับตาการประชุม กนง. หากลดดอกเบี้ย หุ้นธนาคารน่าจะทรงๆ ตัวมากกว่าที่จะลดลง
เนื่องจากราคาหุ้นปรับตัวลงก่อนหน้านี้ แต่หากทรงดอกเบี้ยหุ้นธนาคารน่าจะปรับตัวขึ้นต่อ ผลสำรวจจาก Thomson Reuters มีนักเศรษฐศาสตร์ 19 คนจาก 22 บอกว่าการประชุม กนง. จะทรงดอกเบี้ยไว้ที่ 1.5% ปัจจัยที่ยังสร้างแรงกดดันให้กับตลาดตอนนี้คือ ปัญหาการเจรจาหนี้ในกรีซและแนวโน้มการปรับขึ้นดอกเบี้ยในสหรัฐ หลังตัวเลขการจ้างงานนอกภาคเกษตรออกมาดีกว่าคาด
โดยตลาดคาดว่าจะมีการปรับขึ้นดอกเบี้ยครั้งแรกในเดือน ก.ย.นี้ วันนี้คาดดัชนีจะขึ้นไปต่อสลับมีแรงขายทำกำไร จากแรงซื้อหุ้นในกลุ่มพลังงานและธนคารพาณิชย์ หลังราคาน้ำมันปรับตัวขึ้นและการคาดการณ์การประชุม กนง.โดยวันนี้มองแนวต้านที่ 1515-1520 จุด ส่วนแนวรับที่ 1502-1498 จุด
ทยอยสะสมหุ้นที่กลุ่มที่คาดว่าจะได้ประโยชน์หากกนง. ปรับลดดอกเบี้ยลงสัปดาห์หน้า แนะนำให้ทยอยสะสมหุ้นที่ได้ประโยชน์จากการปรับลดอัตราดอกเบี้ยนโยบายลง เพื่อลุ้นผลการประชุมกนง. ในวันที่ 10 มิ.ย. ว่าอาจพิจารณาปรับลดอัตราดอกเบี้ยนโยบายลงติดต่อกันเป็นครั้งที่ 3 อีก 0.25% เหลือ 1.25% ได้ ซึ่งหากเป็นเช่นนั้นคาดว่าหุ้นกลุ่มอสังหาฯ (AP LH LPN QH PS SC SPALI), สินเชื่อเช่าซื้อ (ASK TK THANI SAWAD MTLS KTC), โรงแรมและการท่องเที่ยว (AOT CENTEL ERW MINT) และหุ้นปันผลสูง (ADVANC BEC BTS INTUCH JASIF TRUEIF) จะกลับมาโดดเด่นได้ในสัปดาห์นี้ จึงแนะนำทยอยสะสมหุ้นดังกล่าวไว้ล่วงหน้า